TARYBOS REGLAMENTAS (EB) Nr. 788/2008
2008 m. liepos 24 d.
iš dalies keičiantis Reglamento (EB) Nr. 1346/2000 dėl bankroto bylų A ir B prieduose nurodytų bankroto bylų ir likvidavimo bylų sąrašus bei kodifikuojantis reglamento A, B ir C priedus
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 29 d. Tarybos reglamentą (EB) Nr. 1346/2000 dėl bankroto bylų (1), ypač į jo 45 straipsnį,
atsižvelgdama į Komisijos pasiūlymą,
kadangi:
(1)
Reglamento (EB) Nr. 1346/2000 A, B ir C prieduose išvardyti valstybių narių nacionalinės teisės aktuose nurodytų bylų ir likvidatorių, kuriems taikomas tas reglamentas, pavadinimai. A priede išvardytos to reglamento 2 straipsnio a punkte nurodytos bankroto bylos. B priede išvardytos to reglamento 2 straipsnio c punkte nurodytos likvidavimo bylos, o C priede išvardyti to reglamento 2 straipsnio b punkte nurodyti likvidatoriai.
(2)
2007 m. gruodžio 13 d. Latvijos Respublika pagal Reglamento (EB) Nr. 1346/2000 45 straipsnį pranešė Komisijai apie to reglamento A ir B prieduose pateiktų sąrašų pakeitimus.
(3)
Latvijai pateikus pirmiau minėtą pranešimą buvo iš dalies pakeisti Reglamento (EB) Nr. 1346/2000 A ir B priedai, todėl turėtų būti kodifikuoti to reglamento A, B ir C priedai siekiant visoms šalims, dalyvaujančioms bankrotų bylų, kurioms taikomas tas reglamentas, procese, užtikrinti būtiną teisinį tikrumą.
(4)
Jungtinei Karalystei ir Airijai Reglamentas (EB) Nr. 1346/2000 yra privalomas ir todėl vadovaujantis to reglamento 45 straipsniu jos dalyvauja priimant ir taikant šį reglamentą.
(5)
Pagal prie Europos Sąjungos sutarties ir Europos bendrijos steigimo sutarties pridedamo Protokolo dėl Danijos pozicijos 1 ir 2 straipsnius Danija nedalyvauja priimant šį reglamentą ir neprivalo jo laikytis arba jį taikyti.
(6)
Reglamento (EB) Nr. 1346/2000 A ir B priedai turėtų būti iš dalies pakeisti, o A, B ir C priedai - atitinkamai kodifikuoti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1346/2000 iš dalies keičiamas taip:
1)
A priede su Latvijos Respublika susiję pavadinimai pakeičiami taip:
„LATVIJA
-
Tiesiskās aizsardzības process
-
Sanācija juridiskās personas maksātnespējas procesā
-
Izlīgums juridiskās personas maksātnespējas procesā
-
Izlīgums fiziskās personas maksātnespējas procesā
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā“.
2)
B priede su Latvijos Respublika susiję pavadinimai pakeičiami taip:
„LATVIJA
-
Bankrota procedūra juridiskās personas maksātnespējas procesā
-
Bankrota procedūra fiziskās personas maksātnespējas procesā“.
2 straipsnis
Pagal Reglamento (EB) Nr. 1346/2000 1 straipsnį ir C priedą iš dalies pakeisti A ir B priedai yra kodifikuojami ir pakeičiami šio reglamento I, II ir III priedais.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 24 d.